讀杜拾遺百憂集行有感
作者：劉辰翁
朝代：宋

paragraphs: 余生行年將六十，不知何者爲憂戚。
富貴不驕貧賤安，以此存心度朝夕。
往年承乏佐中書，大官羊膳供堂食。
只今賜老作編氓，衣食信天無固必。
陋巷簞瓢如素居，不管茅茨春雨溼。
門前載酒求賦詩，錦軸牙籤日堆積。
在官不置附郭田，既老翻得稽古力。
毀譽都忘月旦評，姓名不上春秋筆。
朝米不煩鄰僧送，暮米不煩太倉糴。
我亦一飯不忘君，文人相輕所不及。
傷哉白首杜拾遺，入蜀還秦勞轍迹。
文章蓋世亦何爲，妻子相看百憂集。